B. Bugár, podpredseda NR SR: (2002-06-19):
M. Mesiarik, poslanec: Vážený pán podpredseda, vážený pán minister, vážené poslankyne, poslanci. Vládnym návrhom v znení § 14 ods. 1 písm. b) sa príslušníci Policajného zboru a ostatných ozbrojených zborov zaraďujú pod jurisdikciu vojenských súdov. Chcel by som zdôrazniť, že s takýmto návrhom nesúhlasím a odporúčam, vystupujem zároveň v mene 16 poslancov, tento návrh, tento § vypustiť. Z toho dôvodu, že nakoľko zaradenie príslušníkov Policajného zboru a ostatných ozbrojených zložiek pod jurisdikciu vojenských súdov je v rozpore s odporúčaním Rady Európy, podľa ktorého polícia pri vykonávaní policajných povinností v občianskej spoločnosti má podliehať občianskym orgánom. Zaradenie policajtov pod vojenskú jurisdikciu je v rozpore s už Slovenskou republikou ratifikovanou rezolúciou Rady Európy č. 690 z roku 1979. Je to deklarácia o polícii, ktorá už zjavne určuje civilný, teda občiansky štatút polície. Pristúpením Slovenska k Rade Európy sa odporúčania tejto inštitúcie stali aj pre Slovensko smerodajnými a preberajú ich do svojej legislatívy aj členské štáty Európskej únie, ktoré sú členmi Rady Európy. V čl. 15 písm. b) štatútu Rady Európy sa dokonca uvádza, že Výbor ministrov Rady Európy môže požiadať vlády členských štátov, aby ho informovali o krokoch, ktoré podnikli v súvislosti s odporúčaniami. Vo vzťahu k jurisdikcii nad policajnými ozbrojenými zbormi je smerodajnou aj skutočnosť, že žiadny z členských štátov Európskej únie nemá podriadené policajné sily pod vojenskú jurisdikciu vojenských súdov, ba dokonca v susednom Rakúsku nespadajú pod túto jurisdikciu vojenských súdov ani vojaci, nakoľko sa dopúšťajú takzvaných civilných trestných deliktov ako iní občania, a nie vojenskí. V týchto prípadoch sú, samozrejme, súdení civilnými trestnými súdmi. Tendencia v členských štátoch Európskej únie je demilitarizovať políciu, čoho dôkazom je aj výčitka Rumunsku v strategickom dokumente na rozšírenie Európskej únie, že nezačalo z touto demilitarizáciou. To, čo sa navrhuje vo vládnom návrhu, nie je v podstate zavedené nikde v Európe, nikde nie je zavedená vojenská jurisdikcia v rámci policajných síl, ktoré sú zriadené civilnou správou, teda ministerstvom vnútra alebo spravodlivosti. Toto neexistuje skutočne v žiadnej európskej krajine. Pokiaľ ide o tvrdenia v dokumente a v návrhu zákona o probléme preťaženia civilných súdov a voľných kapacít vo vojenských súdoch, ja si myslím, že adekvátnym riešením by bolo skôr zvýšiť počet zamestnancov na civilných súdoch a znížiť počet vo vojenských súdoch. Keďže vláda vyhlasuje, že pokiaľ ide o rozdiel medzi vojenskými a civilnými sudcami vo vzdelaní a aplikovaní zákonov, že rozdiel tam nie je a nemal by byť problémom na personálne presuny. Nevidím teda dôvod, aby k takýmto personálnym presunom z vojenských na civilné súdy došlo. Nástroje, ktoré umožnia prísne potrestanie trestných činov spáchaných počas služby, poskytuje aj v súčasnosti súčasné trestné právo. Okrem určitých trestných činov, ktoré si vyžadujú prísnejšie rozsudky pre ľudí činných v určitých úradoch, všeobecné princípy trestného práva umožňujú pri stanovení rozsudku zobrať do úvahy individuálne aspekty, t. j. charakteristiku činnosti policajného dôstojníka. Brať do úvahy osobné dispozície odsúdeného nie je iba možné, ale myslím si, že je to aj povinné. Okrem toho umiestnenie policajných síl pod vojenskú jurisdikciu by sa javilo ako akt svojvoľného vládnutia, pretože by sa stanovilo silné narušenie procesných práv dôstojníkov a bola by zavedená neospravedlniteľná diskriminácia policajtov od ostatných občanov. Skutočne nie je žiaden solídny dôvod na podriadenie policajtov špeciálnej jurisdikcii. Fakt, že policajti vykonávajú špeciálne služby a majú špeciálne úlohy v spoločnosti, sa musí zohľadniť v stupni viny v riadnom súdnom procese. Podľa zákona nie je prípustné vopred posúdiť faktory viny oddelene od jednotlivca podriadením určitých jedincov špeciálnemu súdu. Chcel by som vás preto vyzvať, vážené poslankyne, poslanci, aby sme zvážili tento pozmeňujúci návrh, pretože vidím tu aj politické hľadisko a vidím tu aj, žiaľbohu, skúsenosti zo sveta, že nie je správne, ak by sme podriaďovali vôbec našu políciu vojenským súdom. Ďakujem a prosím o podporu.